AlexejDobrolubov/national_council_slovak_2010 huggingface dataset:
39. schôdza NR SR - 10.deň - A. dopoludnia
Dátum: 2025-09-24
Poslanec: Sabo, Michal (PS)
Druh vystúpenia: Vystúpenie s faktickou poznámkou

Ďakujem za slovo pán predsedajúci. Aj vám kolega za vaše vystúpenie. Pýtali ste sa, že prečo 90 % ľudí na Slovensku dostane tú bájnu adresnú energopomoc. No tak viete prečo 90 % ľudí dostane adresnú energopomoc? Lebo 90 % našich ľudí je po 14 rokoch vlád Roberta Fica v chudobe. A tých zvyšných 10 %, tak to sú Ficovi "naši ľudia" a o tých sa premiér postará po svojom cez PPA-čku, cez strategické stavby, ktoré obstarávajú v utajenom režime. Tu dá "Strnadovým zbrojovkám", tu rozdelia na výjazdovom rokovaní vlády svojim starostom nejaký ten miliónik. Euričko k euričku konsolidujú, konsolidujú, ale iba pre svojich, preto.
15. schôdza NR SR - 3.deň - A. dopoludnia
Dátum: 2024-06-13
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

66. Ďakujem veľmi pekne, pán predsedajúci. Ja si tiež dovolím možno reagovať na jeden podnet pána kolegu. Ja by som sa chcela zastať ľudí, tých štátnych úradníkov. Ja si skutočne nemyslím, že na Slovensku nemáme profesionálnych ľudí, ktorí by na ministerstvách neodvádzali skvelú profesionálnu prácu. A taktiež ja som, spomínali ste, že ste pôsobili istý čas vo Veľkej Británii a že tak vzhliadate v otázke verejnej politiky a nastavenia verejnej politiky k tomuto systému. Ja som tiež teda pracovala v USA a môžem povedať, že ono všetky tie systémy majú svoje problémy a všetky, aj tieto liberálne systémy majú výrazné problémy a najväčšie problémy majú práve pre zabezpečovanie obyčajných, základných ekonomických potrieb. Tie príjmové nerovnosti v liberálnych systémoch sa, ľudia tam v drvivej väčšine neriešia toľko posty, riešia tam tie základné problémy. Regionálne rozdiely, nárast životných nákladov, úpadok strednej triedy a špeciálne teda potom aj nastavenie politického systému, ktorý reaguje na tieto zmeny. A teda v prvom rade nemyslím si, že je to stále v tej susednej záhradke zelenšie. Myslím si, že tam majú mnohé iné problémy, ktoré, ktoré budú musieť riešiť v blízkej, dohľadnej dobe. A taktiež na Slovensku máme skvelých úradníkov. Ďakujem.
15. schôdza NR SR - 2.deň - A. dopoludnia
Dátum: 2024-06-12
Poslanec: Puškárová, Paula (HLAS - SD)
Druh vystúpenia: Vystúpenie v rozprave

22. Ďakujem veľmi pekne, pani predsedajúci, pán predsedajúci. Účelom tejto úpravy zákona je v prvom rade zohľadniť v § 60 ods. 2 a 3 pri počte hodín ustanovenia § 62 ods. 3, ktoré upravujú záťaž študenta vyjadrenú prostredníctvom ECTS kreditov. A taktiež v druhej upraviť prístup vo vzťahu k tehotným študentkám a tiež študentom alebo študentkám, ktorí sa starajú o maloleté dieťa do troch rokov, resp. piatich rokov pri zdravotnom znevýhodnení. Ďakujem veľmi pekne a prosím o podporu tohto zákona.
12. schôdza NR SR - 8.deň - A. dopoludnia
Dátum: 2024-04-26
Poslanec: Puškárová, Paula (HLAS - SD)
Druh vystúpenia: Vystúpenie v rozprave

211. Ďakujem veľmi pekne, pán predsedajúci. Len dve veľmi krátke poznámky. Je pravda, že v rámci akreditačného procesu pri posudzovaní vnútorných systémov kvality vysokoškolského vzdelávania došlo k ráznemu zníženiu počtu študijných programov, a to vlastne na všetkých troch stupňoch vzdelávania, ako aj medzi habi... odbormi habilitačného a inauguračného konania. Čiže tam tá konsolidácia skutočne prebehla. A druhá vec je, že spomínali ste tie rankingy, a teda kvalitu našich vysokých škôl. Ja sa zhodujem v tom, že pri tých rankingoch je to také trošičku taký, taký, taký ťažký oriešok. Nie som veľký zástanca týchto rankingov vysokých škôl a poviem aj prečo. Pretože pri rozličných medzinárodných akreditáciách, ktoré prebiehajú, viem, že na Slovensku máme vysokú školu, ktorá je akreditovaná medzi top 5 % vysokých škôl v oblasti ekonómie a manažmentu, tak sa nepozerá na to, ako stojí tá vysoká škola v nejakom medzinárodnom rankingu, alebo teda len na ich publikácie, pozerá sa v prvom rade na misiu a víziu a na impakt, ktorý má tá vysoká škola v danom regióne. Nemôžu byť všetci najlepší, raz ich niekto bude mať viacej nobelistov medzi svojimi učiteľmi, raz bude mať viacej patentov alebo viacej karentovaných článkov, čo je však podstatné, je, či tá vysoká škola reálne sa zlepšuje, či má svoje akčné plány, či sa stará o svoje personálne zdroje, či sa stará o svoju nejakú víziu v oblasti či už ochrany životného prostredia, vzdelávania na súčasné trendy a podobne, ako aj či napĺňa celkovo nejaký spoločenský, spoločenskú objednávku. A tam je to skutočne na každej vysokej škole, aby si tuto definovala, čo je to misiou, víziou, v čom môže prispieť k rozvoju tej spoločnosti, a tam, si myslím, že aj pri tom zabezpečovaní, alebo teda pri tej kvalite vysokoškolského vzdelávania sa treba pozrieť práve na tieto aspekty. Načo nám takúto vysokú školu treba, koho pre nás vychováva, či je to teda pre pracovný trh, či je to pre vynikajúcu vedu, alebo je to pre skvelé, skvelú reprezentáciu v zahraničí, napríklad športovci a podobne, alebo umelci, ale túto misiu a víziu by mala napĺňať. Ak ju nenapĺňa, treba sa potom pozrieť, treba sa potom pozrieť a vzniesť konkrétne námietky. Čiže u mňa tá kvalita vysokoškolského vzdelávania, nezošnurovala by som ju možno do tých rankingov, skôr by som ju dala práve na tú spoločenskú objednávku, ktorá danú vysokú školu má ťahať. Ďakujem veľmi pekne.
12. schôdza NR SR - 8.deň - A. dopoludnia
Dátum: 2024-04-26
Poslanec: Puškárová, Paula (HLAS - SD)
Druh vystúpenia: Vystúpenie

203. Ďakujem veľmi pekne. Cieľom tejto úpravy zákona, ktorým sa mení a dopĺňa zákon o zabezpečovaní kvality vysokoškolského vzdelávania, je reflektovať na prebiehajúce hodnotenia vnútorných systémov zabezpečovania kvality vysokoškolského vzdelávania vo vzťahu k neukončeným habilitačným konaniam a inauguračným konaniam a vo vzťahu k podávaniu žiadostí o akreditáciu študijných programov. A konkrétne ide o to, že mnohé vysoké školy v súčasnosti nemajú ešte posúdené vnútorné systémy zabezpečovania kvality vysokoškolského systému a je zrejmé, že do 31. augusta nestihne Slovenská akreditačná agentúra pre vysoké školstvo tieto žiadosti vyhodnotiť a uzavrieť, čo zároveň zamedzuje tomu, aby školy, vysoké školy podali žiadosti o akreditáciu habilitačného konania a inauguračného konania. Tie podľa súčasnej práv... platnej úpravy končia 31. 8., čiže od 1. 9. vysoké školy v praxi nemôžu ďalej realizovať habilitačné konanie a inauguračné konania. Samozrejme, otázka, môžu si stanovovať ďalej, prijímať a obsadzovať funkčné miesta docentov a profesorov, ale táto tradícia vymenovania docentov a profesorov sa stráca, ak by neprišla táto právna úprava. Čiže prosím vás tiež len o podporu, aby sme, aby sme postupne proste zachovali, zachovali tieto akreditácie, dokým Slovenská akreditačná agentúra pre vysoké školstvo nerozhodne o vnútorných systémoch. Ďakujem veľmi pekne.
12. schôdza NR SR - 8.deň - A. dopoludnia
Dátum: 2024-04-26
Poslanec: Puškárová, Paula (HLAS - SD)
Druh vystúpenia: Vystúpenie

201. Ďakujem veľmi pekne. Ja si veľmi vážim všetky podnety, ktoré ste predniesli, ktoré tu zazneli, určite bude priestor na ne prediskutovať si ich podrobnejšie, najmä v rámci školského výboru pred druhým čítaním. Konkrétne tu zazneli aj nejaké otázky, možno čo sa týka štatistiky o deťoch zverených do starostlivosti, ako aj spomenul pán Horecký. Tak je pravda, že tá štatistika nie je úplne dokonalá, lebo je trošíčku roztrúsená po viacerých zdrojoch. Avšak aj práve tie konsolidované odhady hovoria o nejakej, na úrovni pár percent. Závisí to od vysokej školy, samozrejme. Z tej mojej skúsenosti, ako presne aj poznamenal tiež pán Vašečka, tak je pravda, že evidujeme práve takýchto pár percent. A uvedomujeme si, že tieto študentky, už práve pretože, aj teda, samozrejme, sú aj nejaké iné možnosti, ako im už niektoré vysoké školy zabezpečujú, či už individuálny študijný plán, alebo odpustenie školného za prvý rok nadštandardu. Som skutočne veľmi rada, že mnohé vysoké školy už pristúpili k tomuto aj bez nejakej takejto zákonnej úpravy. Čiže reálne sa to už deje, ale, ale touto chceme to trošíčku nielen harmonizovať, ale vysloviť možno aj taký, taký ten nárok tej študentky na to, aby to bez ohľadu teda na vysokú školu a na to svojvoľné rozhodnutie možno toho rektora a jeho nejakej personálnej stratégie a stratégie výberu školného, aby teda mala každá študentka takto, a teda aj študent, ktorý sa stará o to dieťa do troch rokov, aby mali takto zabezpečenú, zabezpečený tento nárok. A k vašej tretej otázke, čo sa týka zdravotného znevýhodnenia, aj nad tým sme uvažovali. Čestne priznávame, že tento návrh sme zatiaľ predložili ako taký kompromisný, ale, samozrejme, tie rokovania ďalej môžu pokračovať a nevylučujem, že teda pred druhým čítaním alebo v rámci školského výboru kľudne môžme túto diskusiu otvoriť. Ďakujem veľmi pekne.
6. schôdza NR SR - 10.deň - B. popoludní
Dátum: 2023-12-20
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

102. Ďakujem veľmi pekne, pán predsedajúci. Ja si dovolím zareagovať na argument, že školstvo nie je prioritou tejto vlády. Budem stručná, aby sme to skutočne nenaťahovali. Môžem vám uistiť, že vysoké školstvo tento rozpočet prijal skutočne s obrovskou úľavou. Za posledné tri roky sa začalo utápať a chátrať práve kvôli znižujúcim sa každoročne výdavkom aj na vedu a výskum, a to nehovorím o malých sumách, to hovorím skutočne o miliónoch eur, takže tento rozpočet prvýkrát aj v rade vysokých škôl, ale aj teda Slovenská rektorská konferencia konečne mohla s úľavou konštatovať, že došlo k navýšeniu. A navýšeniu aj na základe kvality, čo je napríklad garantované aj výkonnostnými zmluvami a merateľnými ukazovateľmi. Ďakujem veľmi pekne. (Potlesk.)
4. schôdza NR SR - 2.deň - A. dopoludnia
Dátum: 2023-11-24
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

113. Ďakujem veľmi pekne, pán predsedajúci. No nemôžem si pomôcť, veľmi pozorne počúvam celú debatu, ale mám pocit, že táto rozprava skĺzla do nebezpečných vôd reality show. Akokoľvek je to divácky zaujímavé, a teda aj ja si rada občas pozriem, tak mám pocit, že efekt na ľudí je z tejto debaty nulový. Viete, keď sme pred pár dňami odsúhlasili 300 eur pre seniorov, tak som si povedala, O. K., áno, niečo sa urobilo. Teraz momentálne po týchto dvoch dňoch osobne nemám zo seba až taký dobrý pocit. (Povedané so smiechom.) Mám pocit, že sa naša práca nejako zastavila, takže... A, pán minister, ja verím, že budete mať ešte mnoho príležitostí, aby ste dokázali svoje schopnosti, a myslím, že by ste mali mať na to aj legitímny priestor, držím vám palce.
3. schôdza NR SR - 4.deň - B. popoludní
Dátum: 2023-11-21
Poslanec: Puškárová, Paula (HLAS - SD)
Druh vystúpenia: Vystúpenie s faktickou poznámkou

124. Ďakujem veľmi pekne, pán predseda. Skutočne som si nemyslela a je mi osobne veľmi ľúto, že moja takáto prvá faktická poznámka sa nebude týkať merita veci, ale, ale skutočne sa to dostalo, táto rozprava do bodu, kedy už nemôžem mlčať. Pán Matovič, skúste sa skutočne aspoň trochu správať s rešpektom k žene. Ako váš tón a spôsob, akým komunikujete s pani ministerkou, to už osobne mňa sa dotýka a považujem to za zmes už až primitívneho mačovstva. Takže prosím, komunikovať vecne a slušne. Ďakujem veľmi pekne. (Potlesk.)
9. schôdza NR SR - 9.deň - B. popoludní
Dátum: 2024-02-14
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

47. Ďakujem pekne za slovo. Pán minister, rád by som ťa v niektorých veciach doplnil, možno trošku rozšíril to tvoje vystúpenie a možno trošku viacej hovoril hlavne o komunikácii s Európskou komisiou, ktorá tu bola veľmi nevyhnutná. Treba si uvedomiť jednu vec, že celý ten proces, ktorý sme rozbehli, obnášal dva či tri návštevy Bruselu a museli sme prijať isté, nazvem to, zásady, ja si ich dovolím aj pomenovať, ktoré v tomto smere Európska komisia predložila, pretože my sme museli postupovať podľa schémy štátnej pomoci pre členské krajiny, ktoré súvisia s konfliktom na Ukrajine a z toho vyplývajúcej inflácie a hlavne pre susedné krajiny. To znamená, to nebol len výmysel náš. Aj ten výber tých komodít, ktorý sa robil, potom robili hlavne komora, robili obchodníci a robila štátna obchodná inšpekcia. To znamená, aj to nebola náhoda a nešlo sa vyberať podľa toho, kto ako je ziskový aká firma, ale aká je potreba pre riešenie inflácie jednotlivých výrobkov, aby sa to pozitívne prejavilo v samotnom, samotnom obchode. To znamená, že tie zásady, po prvé ide o zamestnávateľa vykonávajúceho prevažujúcu časť vo vybraných triedach divízie SK NACE Rev. 2. Prevažujúca ekonomická činnosť je ekonomická činnosť, ďalej, ktorú vykonáva pre zamestnávateľa väčší počet zamestnancov. Za ďalšie, musí to byť zamestnanec, tým dávam, pán Čaučík, odpoveď na vás, nemôže to byť živnostník ani samostatne hospodáriaca osoba. To boli podmienky, ktoré v tomto prípade nastavila Európska komisia. My sme ich museli akceptovať. Vyjadroval sa protimonopolný úrad na Slovensku k tomu a samozrejmá vec, že museli sme dosiahnuť, aby to nebolo charakterizované ako štátna pomoc... (Prerušenie vystúpenia časomerom.)
9. schôdza NR SR - 9. deň - A. dopoludnia
Dátum: 2024-02-14
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

18. Ďakujem pekne za slovo. Pán poslanec Dostál, takto obdobne ste vy a vaši kolegovia z SaS vystupovali aj cez leto, keď sme toto opatrenie prijímali, pretože vy ste spomenul nejaký materiál Ódorovej vlády, ale treba povedať, že Ódorova vláda reálne nekonala, neprijala absolútne žiadne opatrenia voči, voči inflácii. Za to možno teraz pán Ódor dostal to vyznamenanie, že bude lídrom kandidátky PS do eurovolieb. Ale Európska komisia dala súhlas, pretože zhodnotila, že nedochádza absolútne k žiadnemu znevýhodneniu. My sme prijímali totiž opatrenia, štatisti tomu hovoria, po celkových divíziách v rámci toho potravinárskeho priemyslu a nevyberali sme. Ak loby, loby tu bolo, ja ho priznávam zo strany liehovarníkov, vinárov, pivárov a výrobcov sladkých pečív a proste cukríkov a ďalších a tí to boli z toho vyňatí, pretože si myslíme, že to nie je základná potravina, čo sa týka, i keď na Slovensku možno pre niekoho áno, čo sa týka liehovovarov a vína, ale to bolo z toho vyňaté. A opakujem ešte raz, súhlas Európskej komisie, ktorá zvážila a povedala, nie je to diskriminácia. Nie je to štátna pomoc, je to v súlade s normami Európskej únie, a preto ten súhlas bol jednoducho v tomto smere vyslovený. To znamená toto absolútne vyvracia to vaše tvrdenie, pretože k tomu je tu písomný súhlas. A prečo to rieši ministerstvo pôdohospodárstva? Lebo riešime len o úľavy do výšky minimálnej mzdy. To znamená, to sa neriešia manažment a ja neviem akí platovo zvýhodnení ľudia v týchto firmách, ale len do výšky minimálnej mzdy. (Prerušenie vystúpenia časomerom.)
9. schôdza NR SR - 9. deň - A. dopoludnia
Dátum: 2024-02-14
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

8. Ďakujem pekne za slovo. No, vážený pán poslanec, Ivan, ak dovolíš, budem familiárny, máš jednu pravdu, toto nie je štandardné riešenie. My riešime neštandardne problém, ktorý tu vznikol, a ten problém sa volá inflácia a ceny potravín, pretože keby to malo byť štandardné riešenie, to chce iné opatrenia, asi by to neriešil rezort práce, ale asi rezort pôdohospodárstva. Ale zároveň s tvojím vystúpením vniesol si do toho príliš veľa politiky a ukázal si hlbokú neznalosť celého toho problému ako takého. My vlani cez leto ako opozičná strana SMER - slovenská sociálna demokracia sme zvolali všetkých zainteresovaných: potravinárov, obchod, Slovenskú obchodnú inšpekciu a sčasti aj prvovýrobcov, pretože sa to do istej miery dotýka aj tých prvovýrobcov. A hľadali sme riešenie. A k tomuto riešeniu sme dospeli spolu. To znamená, to nie je o pomoci reťazcom, to je o pomoci potravinárom, aby lacnejšie mohli predávať svoje výrobky a aby sa tá cena potom pozitívne pre kupujúcich prejavila v tých obchodných reťazcoch. Vôbec by som to nespájal so žiadnymi prezidentskými voľbami, ako si to otvoril ty, pretože tu je mesiac pauza, lebo tá prvotná pomoc platila do konca januára, dneska idem dávať pozmeňujúci návrh, aby toto účinné bolo od 1. marca, lebo však od 1. februára to už nie je možné, a bude platiť dávno, dávno po prezidentských voľbách. To nemá žiaden súvis. A cez leto minulého roku, my sme neriešili prezidentské voľby, ale vysokú infláciu. To znamená, toto je, toto je to hlavné zacielené. A možno, že pre teba je dôležité povedať, toto kompletne bolo konzultované s Európskou úniou. Bez nich to nie je možné. My sme potrebovali písomný súhlas... (Prerušenie vystúpenia časomerom.)
9. schôdza NR SR - 7. deň - A. dopoludnia
Dátum: 2024-02-09
Poslanec: Richter, Ján (SMER - SD)
Druh vystúpenia: Vystúpenie s faktickou poznámkou

175. Čakajte a dočkáte sa, v Biblii sa píše. Dobre, ďakujem. Chcel by som zaujať stanovisko trošku, možno aj k obidvom vystúpeniam, lebo ony mali taký spoločný faktor, skôr boli postavené na otázke, na čo máme a na čo nemáme. Viete, ja osobne som presvedčený, že my potrebujeme riešiť aj jeden, aj druhý problém. Keď dnes minister práce, sociálnych vecí a rodiny predkladá vlastne návrh na zvýšenie dôchodkov, ja takto vnímam 13. dôchodok, zároveň sa musia prijať opatrenia, aby sa na to jednoducho prostriedky v Sociálnej poisťovni akumulovali. V 2013 som preberal rezort a bola tam 1,5 mld. strata, resp. dlh, dopĺňalo sa zo štátneho rozpočtu do rozpočtu Sociálnej poisťovne. V devätnástom sme odovzdávali vyrovnaný rozpočet Sociálnej poisťovne. Prečo? 270-tisíc ľudí viac robilo, odvádzalo, to znamená, to je riešiteľné, to len treba súbežne prijať viaceré opatrenia, aby sa aj napĺňala kasa Sociálnej poisťovne, ale zároveň, aby dôchodcovia aj pocítili isté výhody a tie výhody sú v tomto prípade vyjadrenie o tom 13. dôchodku. Dôchodková dávka a sociálna dávka sú dve úplne odlišné veci. Dôchodková rieši aj solidaritu, ale samozrejmá vec, že rieši aj zásluhovosť. Sociálna rieši sociálny problém. Z ústavy, z chudoby a z ďalších vecí. Ale toto je záujem riešiť aj, aj. Samozrejmá vec, ten návrh toho riešenia je postavený dobre. Priemerný je ďaleko výhodnejší pre tých nižších príjmových dôchodcov, pretože ten, čo má 1 500 eur, zďaleka nedostane taký, toľké navýšenie ako ten najnižšie príjmový. Treba to jednoducho podporiť a avizovať... (Prerušenie vystúpenia časomerom.)
3. schôdza NR SR - 4.deň - B. popoludní
Dátum: 2023-11-21
Poslanec: Richter, Ján (SMER - SD)
Druh vystúpenia: Vystúpenie v rozprave

205. Ďakujem pekne za slovo. Vážený pán predseda, vážené pani poslankyne, páni poslanci, v súlade s § 73 zákona o rokovacom poriadku som bol výborom určený za spravodajcu k návrhu zákona, ktorý je uvedený pod tlačou 29. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. V zmysle oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada po všeobecnej rozprave uzniesla sa na tom, že návrh zákona prerokuje v druhom čítaní. V súlade s rozhodnutím predsedu Národnej rady pod číslom 26 zo 14. novembra tohto roku navrhujem, aby návrh zákona prerokovali: Ústavnoprávny výbor Národnej rady, Výbor Národnej rady Slovenskej republiky pre financie a rozpočet a Výbor Národnej rady Slovenskej republiky pre sociálne veci. Za gestorský výbor navrhujem Výbor Národnej rady pre sociálne veci a odporúčam, aby predmetný návrh zákona výbory v druhom čítaní vrátane v gestorskom výbore prerokovali ihneď. Prosím, pán predseda, otvorte všeobecnú rozpravu.
33. schôdza NR SR - 8.deň - A. dopoludnia
Dátum: 2025-04-04
Poslanec: Raši, Richard (SMER - SD)
Druh vystúpenia: Vystúpenie v rozprave

184. Ďalší do rozpravy je prihlásený pán poslanec Stachura, ktorý tu nie je. Teda stráca poradie. Pani poslankyňa Jurík, tá tu takisto nie je. Stráca poradie. Pán poslanec Glück tu takisto nie je. Stráca poradie. A vystúpi pán poslanec Dubéci, nech sa páči, máte slovo.
33. schôdza NR SR - 3.deň - A. dopoludnia
Dátum: 2025-03-27
Poslanec: Raši, Richard (SMER - SD)
Druh vystúpenia: Vystúpenie v rozprave

72. Pán poslanec, ešte som vás nechal dohovoriť a naozaj viem poctivo analyzovať, ku komu sa vlastne vyjadrujete. (Reakcia z pléna.) Áno, počúval som vás veľmi pozorne pán poslanec, poslednýkrát ste hovorili takto v téme. S ďalšou faktickou vystúpi pán poslanec Majerský František.
33. schôdza NR SR - 7.deň - A. dopoludnia
Dátum: 2025-04-03
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

52. Ďakujem. Pán poslanec Pročko, ja by som na vás, aj chcela apelovať na nového pána ministra, aby tento zákon odložil, aby ho riešil potom, keď na konci tohto roku 2025 bude mať Slovensko vyčerpaných 1,5 mld. eur, lebo ešte chýba vyčerpať 900 mil. Na konci všetky nevyčerpané peniaze na konci tohto roku z tej 1,5 mld. prepadnú a to si myslím, že v čase konsolidácie a uťahovania opaskov je priorita číslo jedna. Druhá vec. Bola by som teda rada, keby ste mi zodpovedali, čo bude merateľným výstupom nového systému podpory prioritných okresov. V starom systéme, ktorý sa ruší, to bolo vytvorenie pracovného miesta, čo ja považujem za dobrý a relevantný merateľný ukazovateľ pre chudobné okresy. A čo to bude teraz? Pán predsedajúci, poprosím len kľud v sále. Ďakujem. Čo to bude teraz? Či to bude, či to bude zvýšenie rýchlosti internetu, keďže to máte v kritériách, či to bude index starnutia obyvateľstva, či to bude počet postavených vodovodov, kanalizácií, pretože takto sú tie kritériá teraz nastavené a nepovažujem to za správne. Takisto by podľa môjho názoru bolo treba prehodnotiť hodnotiaci proces. Bol nastavený transparentne, zapájali sa do toho všetci aktéri v regióne. Teraz je ten systém nastavený tak, že v podstate je to opäť raz centralizované hodnotenie, ktoré vôbec regiónom nepomôže. Meníme niečo, čo fungovalo, nahrádzame to niečím iným, ktoré neplní daný účel. Ďakujem.
33. schôdza NR SR - 7.deň - A. dopoludnia
Dátum: 2025-04-03
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

48. Ďakujem, ďakujem veľmi pekne. Áno, to som nemala už čas povedať vo svojej rozprave, ale napríklad ja to nazývam že rozdávačky počas výjazdových zasadaní vlády. My sme si to aj spočítali, samozrejme, že vláda dá všetkým obciam v danom okrese, len rozdiel je, koľko peňazí im dá. A keď si to spočítate, tak zistíte, že samozrejme, že starostovia vládnej koalície dostanú výrazne viac peňazí ako starostovia, ktorí sú buď nezávislí, alebo nebodaj z opozičných strán. Takže a zároveň to povedala, aj ak si pamätáte reláciu, Robert Fico to povedal úplne otvorene v Sobotných dialógoch a povedal, že samozrejme, že budeme podporovať primátorov a starostov, ktorí podporujú vládnu moc. A nehnevajte sa, ja si myslím, že to je veľmi, veľmi, veľmi zlý systém, pretože aj u toho nezávislého primátora alebo starostu žijú občania Slovenskej republiky, aj oni majú právo na slušný život, na dobré cesty, na kanalizácie. Takže systém, kde sa rozdeľuje podľa straníckych tričiek, zvlášť v samospráve, je mimoriadne, mimoriadne zlý systém, pretože z peňazí, ktoré sú určené na zlepšovanie života ľudí v regiónoch, by mali profitovať absolútne všetci bez ohľadu na to, aké politické tričko nosí ich starosta a primátor alebo ako je zafarbené zastupiteľstvo, oni na to jednoducho ten nárok majú. A tento zákon v smere transparentnosti alebo hodnotenia transparentného férového hodnotenia projektov si myslím, že je krokom späť. Pretože, tak ako to bolo nastavené, ako to fungovalo, tak to si dokonca pochvaľovali, prepáčte mi, kolegovia, ale aj vaši starostovia, ktorí dokonca písali ďakovné listy. Takže toľko k tomu. Ďakujem.